VŠEOBECNE ZÁVÄZNÉ NARIADENIE č. 2/2007
o dodržiavaní čistoty a poriadku 

v zmysle § 4 ods. 3 písm. f) a § 6 ods. 1 zákona SNR č. 369/90 Zb. o obecnom zriadení

Časť l. 

Úvodné ustanovenia

§1
1. VZN upravuje povinnosti vlastníkov (správcov, užívateľov) pozemkov, verejných priestranstiev, nehnuteľností a iných objektov, ako aj obyvateľov a návštevníkov obce Košolná, s cieľom zabrániť narušovaniu vzhľadu a prostredia obce a znečisťovania verejných priestranstiev.
2. Verejným priestranstvom podľa tohto nariadenia sú všetky miesta, ktoré slúžia na verejné užívanie, resp. sú verejne prístupné. Sú to najmä miestne komunikácie, ulice, chodníky, cesty,  mosty, parkoviská a pod.

Časť II. 

Základné ustanovenia
§ 2
 Zodpovednosť za čistotu a poriadok
1. Vlastníci, správcovia, užívatelia nehnuteľnosti zodpovedajú za čistotu a poriadok priľahlých verejných priestorov k nehnuteľnosti. Vlastník, správca, užívateľ  zodpovedá i za čistenie chodníkov a priľahlých priestorov susediacich s miestnou komunikáciou (§ 9 ods. 2 a 3 zák. č. 55/1984 Zb.).
2. Za čistotu a poriadok pri vykonávaní stavebných a iných podobných prác (napr. výkopových) zodpovedá právnická alebo fyzická osoba vykonávajúca tieto práce.
3. Obyvateľ a návštevník obce zodpovedá za konanie, ktorým spôsobuje znečistenie alebo neporiadok.

§ 3

Dodržiavanie čistoty a poriadku na verejných priestranstvách
1. Právnické a fyzické osoby sú povinné dodržiavať čistotu a poriadok na verejných priestranstvách. Nesmú najmä:

a) odkladať a odhadzovať rôzne predmety (papier, obaly, krabice, fľaše, plechovky, ohorky od cigariet, zvyšky jedál, ovocia, zeleniny a iné nepotrebné veci) na miesta, ktoré nie sú na to určené,
b) vysypávať a rozsypávať smeti a prepravovaný materiál,
c) skladovať smeti a odpadky a spaľovať ich,
d) skladovať stavebný materiál a odpad bez povolenia alebo nad rámec povolenia,
e) roznášať blato a iné nečistoty z pozemkov na komunikácie kolesami vozidiel,
f) vylievať tekutiny, vyklepávať prach a vyhadzovať odpadky z okien a balkónov a iným spôsobom znečisťovať verejné priestranstvo,
g) umiestňovať plagáty, reklamy, inzeráty na iných miestach ako na to určených,
h) obťažovať zápachom a vypúšťať škodlivé plyny nad obvyklú mieru stanovenú hygienickými predpismi,
i) znečisťovať verejné priestranstvá odpadovými vodami, fekáliami zvierat, splaškami a inými znečisťujúcimi tekutinami, zákaz sa vzťahuje aj na umývanie a čistenie vozidiel každého druhu na verejných priestranstvách,
j) znečisťovať verejné priestranstvá odpadkami zo stolového a stánkového predaja,

k) znečisťovať verejné priestranstvá prachom a inými nečistotami pri nakládke a vykládke, resp. inej činnosti a spôsobovať pri týchto činnostiach nadmerný hluk
l) vylievať znečistené úžitkové vody do uličných kanalizačných otvorov, na chodníky a ostatné verejné priestranstvá v zmysle platných hygienických noriem,
m) vyberať zo smetných nádob odpadky,                
n) zakladať oheň verejných priestranstvách.

2. Nakladanie a vykladanie tovaru a iného materiálu (uhlie, drevo, stavebný materiál) na verejnom priestranstve možno vykonávať len vtedy, ak sa nedá uskutočniť mimo verejného priestranstva (vo dvore, objekte a pod.). Pritom treba dbať na čistotu vozovky a chodníka, bezpečnosť chodcov, zjazdnosť a schodnosť v najbližšom okolí ( musí byť umožnený bezpečný a plynulý prejazd všetkých vozidiel). Prípadné znečistenie musí byt ihneď odstránené.
3. Ak príslušný orgán povolil dočasné skladovanie tovaru, prípadne stavebného materiálu na verejnom priestranstve, musí sa vykonávať tak, aby toto neohrozovalo, prípadne neobmedzovalo schodnosť a zjazdnosť komunikácie a chodníka, bezpečnosť, zdravie a majetok občanov, aby spôsobom uloženia alebo vplyvom počasia (vietor, dážď) neznečisťovalo svoje okolie.
4. Skládky odpadu možno zriaďovať len na miestach, ktoré na tento účel príslušný orgán určil. To platí aj pre skládky zriaďované právnickými alebo fyzickými osobami na pozemkoch, ktoré majú vo vlastníctve, prípadne v správe alebo užívaní.
5. Stavebný a iný materiál na vykonávanie stavebných a iných podobných prác môže byť uložený na vozovke alebo chodníku len na mieste a za podmienok určených stavebným povolením, povolením na rozkopávku alebo povolením na použitie verejného priestranstva. Stavebné priestory vrátane priestorov výkopových musia byť označené. Zvyšky stavebného a iného prebytočného materiálu a zeminy musí právnická alebo fyzická osoba vykonávajúca stavebné práce pravidelne odvážať a celý priestor stavby udržiavať v čistote.
6. Verejné priestranstvá sa musia čistiť denne. V rámci čistenia treba odstrániť aj burinu a nálety.
7. Zvolávateľ zhromaždenia na verejných priestranstvách je povinný na vlastné náklady zabezpečiť očistenie zhromažďovacieho priestoru najneskôr do 4 hodín po ukončení zhromaždenia a nahradiť prípadné škody spôsobené účastníkmi zhromaždenia na zeleni a iných verejných zariadeniach.

§ 4

Dodržiavanie čistoty a poriadku na pozemkoch a iných nehnuteľnostiach
1.Dvory, záhrady, ich ploty a iné nehnuteľnosti hraničiace s verejným priestranstvom musia byť upravené a udržiavané tak, aby nečistota (blato, smeti, prach, semená burín) nebola na verejné priestranstvo zanášaná (vetrom, vozidlom), a aby zeleň (konáre stromov, kríkov, burina) neprekážala chodcom pri používaní verejného priestranstva, aby nerušila cestnú premávku, nezakrývala orientačné tabule a dopravné značky.
2. Nehnuteľnosti a iné objekty musia byť udržiavané tak, aby svojim stavom (opadávajúca omietka, deravé odpadové žľaby a rúry, preplnené nádoby a koše na odpadky, plagáty a nápisy na miestach, ktoré nie sú na to určené a pod.) nenarušili vzhľad a prostredie obce a neohrozovali bezpečnosť občanov.
3. Majitelia a prevádzkovatelia pohostinstva, stánkov, pojazdných predajní a podobných zariadení sú povinní zabezpečiť čistotu a poriadok, ak nie je určené inak, do vzdialenosti najmenej 2 metrov od vymedzenej plochy na podnikateľskú činnosť a to najmä umiestnením dostatočného počtu košov na odpadky, upozornením zákazníkov na odhadzovanie odpadkov do nich a pravidelným vyprázdňovaním týchto košov.
Odpadové koše sa nesmú vyprázdňovať do uličných košov na odpadky, ale do osobitne objednaných zberných nádob.
4. Vlastníci (užívatelia, správcovia) nehnuteľností a oplotených pozemkov sú povinní sa postarať o riadny odvoz domového odpadu a v prípade potreby aj odvoz iného odpadu.
5. Právnické alebo fyzické osoby vykonávajúce odvoz odpadu sú povinné zabezpečiť očistenie vozovky alebo iného priestranstva, ktoré pri nakladaní a vysýpaní smetí bolo znečistené.

§ 5

Čistenie chodníkov a priekop
1.Čistiť chodníky a priekopy je povinný vlastník (správca alebo užívateľ) priľahlej nehnuteľnosti na vlastné náklady. Chodník, alebo priekopa hraničí s nehnuteľnosťou aj vtedy, keď je medzi ním a nehnuteľnosťou pruh pozemku, slúžiaci iným ako komunikačným účelom. Nerozhoduje tiež, či je takýmto pruhom pozemku rozdelený i samotný chodník. Čistenie ostatných chodníkov sú povinné zabezpečiť právnické alebo fyzické osoby poverené obcou. Za chodník sa považujú tiež schody alebo cesta upravená v podobe schodov. Pri pochybnostiach "komu náleží čistiť určené miesto" rozhodne obecný úrad.
2. Chodníky a priekopy sa musia čistiť pravidelne, podľa potreby. Čistením sa rozumie povinnosť kropiť a zametať, odstraňovať burinu a nálety, blato, sneh, ľad, odpadky, lístie a inú nečistotu.
3. Smeti z chodníkov a priekop sa nesmú na ňom ponechávať, ani zhŕňať na okraj vozovky. V menších množstvách ho možno vložiť do zberných nádob na domový odpad, pri väčšom množstve treba zabezpečiť jeho mimoriadny odvoz.
4. Schodnosť a čistotu priľahlých chodníkov prevádzkarní, obchodov, služieb a pohostinských zariadenia pod., hoci nie sú vlastníci (správcovia alebo užívatelia) priľahlej nehnuteľnosti, sú prevádzkovatelia povinní udržiavať nepretržite.
5. Zabezpečiť čistenie chodníkov v zimnom období (odpratávanie ľadu, snehu, posyp) je povinný vlastník (správca alebo užívateľ) priľahlej nehnuteľnosti. Zimnú údržbu ostatných chodníkov zabezpečujú fyzické alebo právnické osoby poverené obcou. V zimnom období treba zbavovať chodníky snehu a v prípade námrazy aj viackrát za deň. Na okraji vozovky treba uvoľniť a očistiť vpusty kanalizácie, aby sa v prípade odmäku zabezpečil odtok vody. Pri tvorení poľadovice treba chodníky posypať inertným materiálom (piesok, drvina a pod.). Ak napadne sneh v noci, alebo sa v noci vytvorí námraza, musia chodníky očistiť a posypať inertným materiálom najneskôr do 6,00 hodiny. Bezpečnú schodnosť treba zabezpečiť minimálne do 20,00 hodiny.

6.Vlastník, správca, užívateľ priľahlej nehnuteľnosti je zodpovedný aj za stav priekop určených na odvod dažďovej vody. Zodpovedá za ich pravidelnú údržbu ( čistenie, kosenie, odstraňovanie nánosov, prehlbovanie) tak, aby bol zabezpečený riadny odtok vody. Zakázané je uskladňovanie akéhokoľvek materiálu, ktoré by bránilo v prietoku . Bez súhlasu obce nie je dovolené ani svojvoľné prekrytie či zahrnutie priekop.  Zároveň sa zakazuje vypúšťať  fekálie do odvodňovacích priekop a kanálov.

§ 6

Čistenie verejných priestranstiev a prístupových ciest v zimnom období
1. Zimnú údržbu verejných priestranstiev a zjazdnosť vozoviek zabezpečujú podľa osobitného programu fyzické alebo právnické osoby poverené obcou, ktoré vykonávajú podľa potreby posýpanie povrchu vozovky inertným materiálom, zhŕňanie, pluhovanie a odvoz snehu. Prednostne sa zabezpečuje zjazdnosť hlavných križovatiek, výpadových ciest, frekventovaných ulíc s premávkou hromadných dopravných a zásobovacích prostriedkov, ciest k obchodom, prechodom pre chodcov a prístupových ciest podľa pokynov obecného úradu.

Časť III. 

Spoločné a záverečné ustanovenia
§7
1. Znečisťovanie verejného priestranstva, skladovanie materiálu a odpadu bez povolenia sa posudzuje aj ako užívanie verejného priestranstva, za čo sa vyrúbi miestny poplatok (v zmysle VZN o miestnych poplatkoch). Povinnosť vyplatiť pokutu podľa § 8 tohto VZN tým nie je dotknutá.
2. Ustanovenia tohto VZN sa primerane vzťahujú aj na dodržiavanie čistoty a poriadku v čakárňach a na zastávkach autobusovej dopravy, pri nádobách a košoch na odpadky patriacich organizáciám a verejných telefónnych automatoch.
3. Ak znečistenie neodstráni právnická alebo fyzická osoba, ktorá za čistotu a poriadok zodpovedá podľa § 2 tohto VZN, môže to z poverenia obecného úradu vykonávať iná organizácia na náklady zodpovednej právnickej alebo fyzickej osoby. Povinnosť zaplatiť pokutu podľa § 8 tohto VZN tým nie je dotknutá.
4. Týmto VZN nie sú dotknuté povinnosti právnických a fyzických osôb podľa osobitných predpisov.
5. Dodržiavanie ustanovení tohto nariadenia kontrolujú pracovníci obecného úradu, poslanci, a iné zmocnené osoby.

§8

 Sankcie
Porušenie ustanovení tohto VZN sa posudzuje ako priestupok proti verejnému poriadku podľa zákona SNR č. 372/1990 Zb. o priestupkoch v znení noviel, za ktorý je možné uložiť pokutu vo výške 5 000,- Sk, prípadne budú účinné opatrenia na vyvodenie sankcií podľa trestného zákona č. 140/1961 v znení noviel. Toto všeobecne záväzné nariadenie nadobúda účinnosť dňom 

 
 V Košolnej dňa 19.7.2007

                                                                    Mgr. Martin Halaksa

                                                                               starosta obce Košolná

